Կենտրոնը հագեցած է թանկարժեք սարքավորումներով, որոնցից որոշները միակն են անգամ Արեւելյան Եվրոպայում: Օրինակ՝ ունենք կենսագործընթացների կառավարման համակարգ: Ինչպես գիտեք, բոլոր արտադրամասերում կան տարաներ, որոնց մեջ տեղի է ունենում խմորման գործընթացը, մենք ունենք փոքր տարա (5 լիտր տարողությամբ), որը նույն գործառույթն է իրականացնում: Այսինքն՝ նախեւառաջ փորձարկումն իրականացվում է փոքր ծավալներով: Ունենք անթթվածնային խցիկ, այսինքն՝ կարող ենք աշխատել անթթվածնային պայմաններում եւ դրանով իսկ անթթվածնային մանրէաբանության հիմնադրումն ենք իրականացնում Հայաստանում, -800C գերցածր ջերմաստիճանային տիրույթի սառնարան, տարբեր քրոմատագրեր եւ այլն: Չափազանց կարեւոր է ոչ միայն եզակի սարքերի առկայությունը, այլեւ այն հանգամանքը, որ դրանք գտնվում են մեկ վայրում, ինչը մեր լաբորատորիայում լաբորատոր փորձարկման տեխնոլոգիական ամբողջ ցիկլն ապահովելու հնարավորություն է ընձեռում: Կենտրոն արդեն այցելել են եվրոպական տարբեր երկրների առաջատար համալսարանների մասնագետներ, եւ նախանշվել են համագործակցության ծրագրեր։